ROZHODNUTIE KOMISIE
z 5. decembra 2008
o finančnom príspevku Spoločenstva na rok 2009 Spoločnému výskumnému centru Komisie v Belgicku a v Taliansku na určité činnosti vykonávané podľa nariadenia Európskeho parlamentu a Rady (ES) č. 882/2004
[oznámené pod číslom K(2008) 7702]
(Iba francúzske, holandské a talianske znenie je autentické)
(2008/935/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 32 ods. 7,
keďže:
(1)
Referenčným laboratóriám Spoločenstva v oblasti kontroly potravín a krmív možno poskytnúť finančný príspevok Spoločenstva v súlade s článkom 28 rozhodnutia Rady 90/424/EHS z 26. júna 1990 o výdavkoch na veterinárnom úseku (2).
(2)
Spoločné výskumné centrum Európskej komisie v Ispre v Taliansku je uvedené v prílohe VII k nariadeniu (ES) č. 882/2004 ako referenčné laboratórium Spoločenstva pre materiál, ktorý má prísť do styku s potravinami, a pre geneticky modifikované organizmy. Spoločné výskumné centrum Európskej komisie v Geeli v Belgicku je uvedené v prílohe VII k nariadeniu (ES) č. 882/2004 ako referenčné laboratórium Spoločenstva pre ťažké kovy v krmivách a potravinách, pre mykotoxíny a pre polycyklické aromatické uhľovodíky (PAU).
(3)
Spoločné výskumné centrum Spoločenstva, ako aj Generálne riaditeľstvo pre zdravie a ochranu spotrebiteľa sú útvary Komisie a ich vzťah je stanovený v každoročnej administratívnej dohode, ku ktorej je priložený pracovný program a príslušný rozpočet.
(4)
Pracovné programy a zodpovedajúce odhady rozpočtu referenčných laboratórií Spoločenstva v rámci Spoločného výskumného centra na rok 2009 sa posúdili.
(5)
V tejto súvislosti by sa mal finančný príspevok Spoločenstva poskytnúť na určité činnosti Spoločného výskumného centra Európskej komisie v Geeli v Belgicku a v Ispre v Taliansku, ako sa stanovuje v nariadení (ES) č. 882/2004. Finančný príspevok Spoločenstva by sa mal poskytnúť vo výške 100 % oprávnených nákladov, ako sa stanovuje v nariadení Komisie (ES) č. 1754/2006 (3).
(6)
V súlade s článkom 3 ods. 2 písm. a) nariadenia Rady (ES) č. 1290/2005 z 21. júna 2005 o financovaní spoločnej poľnohospodárskej politiky (4) sa programy zamerané na eradikáciu a kontrolu chorôb zvierat (veterinárne opatrenia) financujú prostredníctvom Európskeho poľnohospodárskeho záručného fondu (EPZF). Okrem toho sa v článku 13 druhom odseku uvedeného nariadenia stanovuje, že v riadne odôvodnených výnimočných prípadoch sa v prípade opatrení a programov, ktoré patria do pôsobnosti rozhodnutia 90/424/EHS, výdavky týkajúce sa administratívnych a personálnych nákladov vynaložené členskými štátmi a prijímateľmi pomoci z EPZF hradia z fondu. Články 9, 36 a 37 nariadenia (ES) č. 1290/2005 sa uplatňujú na účely finančnej kontroly.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva sa poskytne na tieto činnosti Spoločného výskumného centra Európskej komisie v Ispre v Taliansku (ďalej len „laboratórium“) vykonávané podľa článku 32 ods. 1 nariadenia (ES) č. 882/2004 a na organizovanie seminárov týkajúcich sa takýchto činností na obdobie od 1. januára 2009 do 31. decembra 2009:
1.
činnosti týkajúce sa materiálu, ktorý má prísť do styku s potravinami; tento príspevok neprekročí 180 003 EUR;
2.
organizovanie seminárov uvedeným laboratóriom, pokiaľ ide o činnosti uvedené v bode 1; tento príspevok neprekročí 75 947 EUR;
3.
činnosti týkajúce sa geneticky modifikovaných organizmov (GMO); tento príspevok neprekročí 13 388 EUR;
4.
organizovanie seminárov uvedeným laboratóriom, pokiaľ ide o činnosti uvedené v bode 3; tento príspevok neprekročí 61 440 EUR.
Článok 2
Finančný príspevok Spoločenstva sa poskytne na tieto činnosti Spoločného výskumného centra Európskej komisie v Geeli v Belgicku (ďalej len „laboratórium“) vykonávané podľa článku 32 ods. 1 nariadenia (ES) č. 882/2004 a na organizovanie seminárov týkajúcich sa takýchto činností na obdobie od 1. januára 2009 do 31. decembra 2009:
1.
činnosti týkajúce sa ťažkých kovov v krmivách a potravinách; tento príspevok neprekročí 250 000 EUR;
2.
organizovanie seminárov uvedeným laboratóriom, pokiaľ ide o činnosti uvedené v bode 1; tento príspevok neprekročí 25 000 EUR;
3.
činnosti týkajúce sa mykotoxínov; tento príspevok neprekročí 230 000 EUR;
4.
organizovanie seminárov uvedeným laboratóriom, pokiaľ ide o činnosti uvedené v bode 3; tento príspevok neprekročí 22 000 EUR;
5.
činnosti týkajúce sa polycyklických aromatických uhľovodíkov (PAU); tento príspevok neprekročí 232 000 EUR;
6.
organizovanie seminárov uvedeným laboratóriom, pokiaľ ide o činnosti uvedené v bode 5; tento príspevok neprekročí 22 000 EUR.
Článok 3
Finančné príspevky Spoločenstva uvedené v článkoch 1 a 2 sa poskytnú vo výške 100 % oprávnených nákladov, ako sa stanovuje v nariadení (ES) č. 1754/2006.
Článok 4
Toto rozhodnutie je určené pre:
-
v prípade materiálu, ktorý má prísť do styku s potravinami: Spoločné výskumné centrum, Inštitút pre zdravie a ochranu spotrebiteľa, oddelenie fyzikálnych a chemických expozícií, TP 260, Via E. Fermi, 1, 21020 Ispra (Taliansko),
-
v prípade geneticky modifikovaných organizmov: Spoločné výskumné centrum, Inštitút pre zdravie a ochranu spotrebiteľa, oddelenie biotechnológie a GMO, Via E. Fermi, 1, 21020 Ispra (Taliansko),
-
v prípade ťažkých kovov: Spoločné výskumné centrum, Retieseweg 111, 2440 Geel (Belgicko),
-
v prípade mykotoxínov: Spoločné výskumné centrum, Retieseweg 111, 2440 Geel (Belgicko),
-
v prípade PAU: Spoločné výskumné centrum, Retieseweg 111, 2440 Geel (Belgicko).
V Bruseli 5. decembra 2008